b'\n_START_ARTICLE_\nRitininis stalas\n_START_PARAGRAPH_\nRitininis stalas (angl. rolltop desk)\xc2\xa0\xe2\x80\x93 XIX a. stal\xc5\xb3 tipas, atsirad\xc4\x99s kei\xc4\x8diant pjedestalin\xc4\xaf stal\xc4\x85\xc2\xa0\xe2\x80\x93 ant stalo vir\xc5\xa1aus tolimojo kra\xc5\xa1to u\xc5\xbed\xc4\x97tas antstatas su lentyn\xc4\x97l\xc4\x97mis, stal\xc4\x8diukais, skyreliais. Pana\xc5\xa1ius antstatus turi bureau \xc3\xa0 gradin ir Carlton House stalas. Ritininio stalo \xc5\xa1onuose yra borteliai, dviem bangel\xc4\x97mis kylantys nuo priekinio stalo kra\xc5\xa1to iki u\xc5\xbepakalinio. Skirtingai nei bureau \xc3\xa0 gradin ir Carlton House stalas ritininis stalas turi cilindro ketvir\xc4\x8dio pavidalu i\xc5\xa1lenkt\xc4\x85 gaubt\xc4\x85 i\xc5\xa1 siaur\xc5\xb3 lenteli\xc5\xb3. Gaubtas slysta ar rieda borteliuose padarytuose grioveliuose. \xc5\xa0iuo po\xc5\xbei\xc5\xabriu ritininis stalas funkcijomis ir sandara pana\xc5\xa1us \xc4\xaf XVIII a. cilindrin\xc4\xaf stal\xc4\x85. U\xc5\xbedarom\xc4\x85 antstat\xc4\x85 turi ir tamb\xc5\xabrinis stalas, kurio antstato priekis u\xc5\xbedaromas horizontaliai stumdomomis \xc5\xa1irmomis i\xc5\xa1 vertikali\xc5\xb3 lenteli\xc5\xb3._NEWLINE_Ritininiai stalai, skirtingai negu cilindriniai, nesunkiai gali b\xc5\xabti gaminama didel\xc4\x97mis serijomis, kadangi taisyklingai i\xc5\xa1lenkt\xc4\x85 gaubt\xc4\x85 i\xc5\xa1 medini\xc5\xb3 lentjuos\xc4\x8di\xc5\xb3 pagaminti nesunku. Tuo tarpu cilindrinio stalo i\xc5\xa1lenkt\xc4\x85j\xc4\xaf gaubt\xc4\x85 pagaminti i\xc5\xa1 vientiso medienos gabalo \xc5\xbeymiai sunkiau, be to, toks gaubtas einant laikui, nuo dr\xc4\x97gm\xc4\x97s ir kit\xc5\xb3 veiksni\xc5\xb3 gali i\xc5\xa1sikraipyti ir nustoti slankiotis. Ritininio stalo gaubto lentel\xc4\x97s paprastai sujungiamos tvirtinant prie audeklinio ar odinio pagrindo._NEWLINE_Ritininiai stalai XIX a. pabaigoje ir XX a. prad\xc5\xbeioje buvo vienas da\xc5\xbeniausi\xc5\xb3 stal\xc5\xb3 tip\xc5\xb3 ma\xc5\xbeuose ir vidutiniuose biuruose ir kontorose. \xc5\xa0iuos stalus \xc4\x97m\xc4\x97 vis re\xc4\x8diau vartoti atsiradus plieniniams stalams, taip pat atsirandant vis daugiau dalykin\xc4\x97s korespondencijos ir kit\xc5\xb3 dokument\xc5\xb3, kurie padar\xc4\x97 \xc5\xa1i\xc5\xb3 stal\xc5\xb3 antstato stal\xc4\x8diukus ir lentyn\xc4\x97les pasenusiais. Lai\xc5\xa1k\xc5\xb3 b\xc5\xabdavo pernelyg daug, kad darbuotojai vargt\xc5\xb3 juos lankstydami ir d\xc4\x97liodami \xc4\xaf ma\xc5\xbeas lentyn\xc4\x97les. O stal\xc4\x8diuk\xc5\xb3 traukymas ir reikaling\xc5\xb3 daikt\xc5\xb3 ie\xc5\xa1kojimas \xc4\x97m\xc4\x97 atimti per daug laiko._NEWLINE_Ritinini\xc5\xb3 stal\xc5\xb3 buvo pagaminta labai daug ir \xc4\xafvairios kokyb\xc4\x97s, tod\xc4\x97l \xc5\xa1ie stalai yra populiari prek\xc4\x97 sen\xc5\xb3 bald\xc5\xb3 rinkoje. Jie paprastai brangiai kainuoja, jei pagaminti i\xc5\xa1 brangios medienos. \xc5\xa0iuos stalus taip pat naudoja dailininkai dekoratoriai teatruose ir kine, kai reikia atkurti XIX a. pabaigos ar XX a. prad\xc5\xbeios \xc4\xafstaig\xc5\xb3 interjer\xc4\x85.'